Document ID: /roh_data/filtered/fineweb-2-filterrobots_roh.jsonl.gz/30968

La curridra d'obstachels Noemi Zbären sa retira dal sport d'elita. Cunquai chala la segund meglra svizra en questa disciplina. Il punct culminant da la carriera da la dunna da 28 onns oriunda dal Emmental è il sisavel plaz al campiunadi mundial l'onn 2015 a Peking.
L'onn 2016 ha la Bernaisa rut il liom cruschà ed ha silsuenter adina puspè gì da cumbatter cun blessuras. Pir quest onn ha Zbären puspè chattà sia furma oriunda: En il campiunadi mundial en halla a Belgrad ha ella cuntanschì il 9avel rang e fiss sa qualifitgada per ils campiunadis europeics e mundials.
Noemi Zbären vul sa deditgar en l'avegnir cumplainamain a sia professiun. Suenter ses studi da biochemia ha ella cunfundà in'interpresa che sviluppa novas metodas da test per diagnostitgar allergias.